Франсис Крик
Франсис Крик () е британски молекулярен биолог и физиолог, носител на Нобелова награда за физиология или медицина за 1962 г.

Биография 
Роден е на 8 юни 1916 г. в Нортхамптън, Англия. Учи в Юнивърсити колидж в Лондон и получава бакалавърска степен по физика през 1937 г. Започва да прави дисертация, но прекъсва поради войната. По време на войната работи като изследовател към Британското адмиралтейство във връзка с магнитните и акустични морски мини.

През 1947 г. решава да се преквалифицира от физик в биолог. Според Джеймс Уотсън за това му решение допринася книгата на Е. Шрьодингер „Какво представлява животът от гледна точка на физиката“.

От 1947 до 1949 работи в лабораторията „Стренджуейз“, благодарение на стипендия от Медицинския научен съвет, а през 1949 постъпва в Кавендишката лаборатория на Кеймбридж. Там през 1951 пристига Джеймс Уотсън и двамата започват да работят заедно върху структурата на ДНК. През 1953 г. публикуват своя двойно-верижен спирален модел на структурата на ДНК. Тяхното откритие се основава не само на брилянтната им интуиция и прекрасното им допълване като учени и умове, но и на кристалографските рентгеноструктурни изследвания на Розалинд Франклин и Морис Уилкинс. Крик, Уотсън и Уилкинс получават за откритието си Нобелова награда за физиология или медицина през 1962 г. (междувременно Франклин умира през 1958 г.)

Умира на 28 юли 2004 година в Сан Диего, Калифорния, на 88-годишна възраст.

Източници

Външни препратки 

 Биография на Франсис Крик, Nobelprize.org 
  
 The Astonishing Francis Crick, V.S. Ramachandran  

Английски физици
Британски биофизици
Английски биохимици
Британски молекулярни биолози
Носители на Нобелова награда за физиология или медицина
Британски нобелови лауреати
Членове на Британското кралско научно дружество
Членове на Националната академия на науките на САЩ
Хора, свързани с Лондонския университет
Членове на Френската академия на науките
Починали в Сан Диего
Починали от рак